Sacrosancte ecclesie Sancti Vincentii martiris que est fundata infra menia Matisconum. Ego Rodulfus levita concedo ad ipsam casam Dei unam vineam in pago Matisconense, in villa Viriaco. Terminatur a mane et a medio die et a sero terra Sancti Vincentii, a circio terra Sancti Vincentii et terra Francorum et terra Martini; infra istum terminum, confero Domino Sanctoque Vincentio, ad mensam fratrum, eo pacto ut a die presente faciant rectores (Sancti) Vincentii in antea quicquid facere voluerint, ita tamen ut nulli liceat extra canonicorum dicere communionem, et si quis eam foras abstraxerit aut beneficiaverit, ipse qui fecerit et qui consentiens facienti fuerit, aut qui dederit vel qui receperit, excommunicationi subjaceant; si quis contradixerit, XV libras auri componat. S. Rodulfi. S. Gausleni presulis. S. Adalardi. S. Aldonis. S. Sinnaldi. S. Rannulfi. Hactum est hoc regnante Rotberto rege.